Verstrengelde walvis tussen Knysna en Plet gesoek | Netwerk24
Verstrengelde walvis tussen Knysna en Plet gesoek
Deur Jackie Kruger 11 Junie 2019 17:27
'n Walvis wat in toue verstrengel is, is in Knysna se kusgebied gewaar. Foto: Facebook/Plett Beach Watch
Die publiek word gevra om op die uitkyk te wees vir 'n oënskynlik beseerde walvis wat in toue verstrengel is en van Knysna in die rigting van Plettenbergbaai in die Suid-Kaap geswem het.
Volgens die Facebook-blad Plett Beach Watch is die walvis Maandagoggend in Knysna gesien waar dit in die rigting van Plettenbergbaai geswem het.
Die walvis het beseer voorgekom en was verstrengel in toue.
Teen Dinsdagmiddag het die Nasionale Seereddingsinstituut (NSRI) in Plettenbergbaai nog geen oproep oor die walvis ontvang nie.
Mense wat die walvis gewaar, kan die NSRI by 082 990 5975 of die Plett Stranding Network by 079 463 4837 bel.
Saterdag is 'n walviskalf in die Simonstad-gebied deur die Suid-Afrikaanse walvisontstrengelingsnetwerk (SAWDN) uit visvangtoue bevry.
Vrywilligers van die NSRI in Simonstad het Saterdag om 08:32 met twee reddingsbote, die Spirit of Safmarine III en die Spirit of Surfski II, na die Millerspunt-gebied tussen Simonstad en Kaappunt gegaan nadat berig ontvang is van 'n walvis wat in visvangtoue verstrengel was, sê die SAWDN in 'n verklaring.
Hulle het 'n boggelrugwalviskalf aangetref waarvan die lyf en vinne in die toue verstrengel was, so erg dat die kalf aan die seebedding geanker was. 'n Groter walvis wat vermoedelik verwant is aan die kalfie, was daar naby.
Die SAWDN-span het die toue met gespesialiseerde toerusting weggesny. Volgens die SAWDN het dit tien tot 12 snye geneem voordat al die toue verwyder is.